Microsoft belê miljarde in ChatGPT-maatskappyArgieffoto (Foto: StartupStockPhotos/Pixabay) Microsoft het Maandag gesê hy verleng sy vennootskap met OpenAI, die navorsingslaboratorium en skepper van ChatGPT, ŉ kunsmatige intelligensie (KI)-kletsbot wat grootskaalse vrese laat ontstaan oor kullery by skole en op universiteit. Satya Nadella, uitvoerende hoof van Microsoft, het in ŉ skrywe gesê die maatskappy het ŉ “veeljarige, multimiljard dollar beleggingsooreenkoms” aangegaan om deurbrake in kunsmatige intelligensie te versnel en dat dit “wyd met die wêreld gedeel sal word”. OpenAI se ChatGPT het ŉ internetsensasie geword toe dit onverwags in November verlede jaar vrygestel is. Gebruikers kan eksperimenteer met die program se vermoë om binne sekondes opstelle, artikels en gedigte asook rekenaarkode te skryf. Onderwysers is verontrus oor ChatGPT se vermoëns en dit word reeds by universiteite en skole in New York en Washington DC verbied. Dit het ook verskeie debatte laat ontstaan oor die toekoms van kantoorwerk. OpenAI, gebaseer in Kalifornië, is ook die skepper van DALL-E, ŉ program wat vinnig digitale foto’s en illustrasies kan skep met ŉ eenvoudige versoek. Volgens mediaberigte beloop Microsoft se jongste belegging in OpenAI sowat $10 miljard – wat die maatskappy se waarde opstoot na ongeveer $29 miljard. Die aankondiging kom ŉ week ná Microsoft gesê het hy is van plan om oor die volgende paar weke 10 000 werknemers af te lê en beleggings te herontplooi na nuwe prioriteite soos KI. Volgens die verklaring deur Microsoft sal die maatskappy OpenAI se modelle ontplooi “oor al sy verbruiker- en ondernemingsprodukte heen”. Dit dui daarop dat Microsoft van voornemens is om die tegnologie agter ChatGPT en DALL-E te ontplooi in sy eie sagtewareprodukte soos die soekenjin Bing en die maatskappy se Office-apps. “ChatGPT is die mees innoverende KI-tegnologie in die bedryf. Microsoft is duidelik aggressief op dié front en gaan nie agterweë gelaat word in wat moontlik ŉ grensverskuiwende KI-belegging kan wees nie,” sê analis Dan Ives van Wedbush Securities. OpenAI is in 2015 gestig deur Sam Altman, ŉ 37-jarige entrepreneur. Tesla-hoof Elon Musk was een van die eerste beleggers. Musk het tot 2018 op OpenAI se raad gedien, maar het bedank om eerder op Tesla te fokus. Die maatskappy maak staat op ŉ span rekenaarwetenskaplikes en navorsers wat gelei word deur Ilya Sutskever, ŉ voormalige Google-werknemer wat spesialiseer in masjienleer. OpenAI het teen 2021 sowat 200 werknemers gehad, aldus ŉ vraag direk aan die kletsbot.